*****

ΚΑΝΟΝΙΣΜΟΣ (ΕΟΚ) αριθ. 3844/87 ΤΗΣ ΕΠΙΤΡΟΠΗΣ

της 18ης Νοεμβρίου 1987

για τη δασμολογική κατάταξη εμπορευμάτων στη δασμολογική διάκριση 84.55 Γ του κοινού δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969, για τα μέτρα που πρέπει να ληφθούν για την ομοιόμορφή εφαρμογή της ονοματολογίας του κοινού δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (2), και ιδίως το άρθρο 2,

Εκτιμώντας:

ότι, για να εξασφαλιστεί η ομοιόμορφη εφαρμογή της ονοματολογίας του κοινού δασμολογίου, πρέπει να προσδιοριστεί η κατάταξη των στοιχείων μνήμης που προορίζονται να χρησιμοποιηθούν ως στοιχεία αυτόματων μηχανών επεξεργασίας πληροφοριών· ότι αυτά τα στοιχεία μνήμης αποτελούνται από δύο επάλληλα στρώματα, καθένα από τα οποία διαθέτει δύο στατιστικές μνήμες τυχαίας προσπέλασης, τεχνολογίας N-MOS (N-MOS-S-RAM), υπό μορφή μονολιθικού ολοκληρωμένου κυκλώματος με ικανότητα απομνημόνευσης 2 Kbits το καθένα, ενσωματωμένα σε μια θήκη, της οποίας οι εξωτερικές διαστάσεις δεν υπερβαίνουν τα 13 x 13 mm , με 24 ακίδες σύνδεσης κατ' ανώτατο όριο·

ότι το κοινό δασμολόγιο που επισυνάπτεται στον κανονισμό (ΕΟΚ) αριθ. 950/68 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 3529/87 (4), κατατάσει, στην κλάση 84.55, τα ανταλλακτικά και εξαρτήματα που αναγνωρίζονται ότι προορίζονται αποκλειστικά ή κατά κύριο λόγο για μηχανές και συσκευές των κλάσεων 84.51 έως 84.54 και στην κλάση 85.21 τα ηλεκτρικά κυκλώματα·

ότι, οι δύο αυτές κλάσεις, μπορούν να ληφθούν υπόψη για την κατάταξη των προαναφερθέντων ειδών·

ότι τα παθητικά και ενεργητικά στοιχεία του ηλεκτρονικού κυκλώματος δεν ευρίσκονται πάνω στην ίδια μονωτική βάση, αλλά πάνω σε δύο διαφορετικές βάσεις· ότι το ηλεκτρικό μικροκύκλωμα αυτό δεν ανταποκρίνεται στην σημείωση 5 Β του κεφαλαίου 85· ότι οι επεξηγηματικές σημειώσεις της ονοματολογίας του ΣΤΣ εξαιρούν από την κλάση 85.21 τα σύνολα που σχηματίζονται με την προσθήκη άλλων διατάξεων ή άλλων μικροκυκλωμάτων ιδίου ή διαφορετικού τύπου στο ηλεκτρονικό μικροκύκλωμα·

ότι, εξάλλου, αυτό το ηλεκτρονικό μικροκύκλωμα δεν ανταποκρίνεται στους ορισμούς στη σημείωση 5 Β του κεφαλαίου 85 ·

ότι, κατά συνέπεια, αυτά τα στοιχεία μνήμης πρέπει να καταταχθούν, κατ' εφαρμογή της σημείωσης 2 στοιχείο β) του τμήματος XVI , στην κλάση 84.55, διάκριση 84.55 Γ·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα στοιχεία μνήμης που προορίζονται να χρησιμοποιηθούν ως στοιχεία αυτόματων μηχανών επεξαργασίας πληροφοριών και αποτελούνται από δύο επάλληλα στρώματα, καθένα από τα οποία διαθέτει δύο στατικές μνήμες τυχαίας προσπέλασης, τεχνολογίας N-MOS (N-MOS-S-RAM), υπό μορφή μονολιθικού ολοκληρωμένου κυκλώματος με ικανότητα απομνημόνευσης 2 Kbits το καθένα, ενσωματωμένα σε μια θήκη της οποίας οι διαστάσεις δεν υπερβαίνουν τα 13 x 13 mm με 24 ακίδες σύνδεσης κατ' ανώτατο όριο, υπάγονται στη διάκριση:

84.55 Ξεχωριστά τεμάχια και εξαρτήματα (άλλα από τα κιβώτια για τη μεταφορά, τα καλύμματα και τα παρόμοια) που αναγνωρίζονται ότι προορίζονται αποκλειστικά ή κύρια για τις μηχανές ή συσκευές των κλάσεων 84.51 μέχρι και 84.54:

Γ. Άλλα.

Άρθρο 2

Ο παρών κανονισμός αρχίζει να ισχύει την όγδοη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Δεκεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 191 της 19. 7. 1984, σ. 1.

(3) ΕΕ αριθ. L 172 της 22. 7. 1968, σ. 1.

(4) ΕΕ αριθ. L 336 της 26. 11. 1987, σ. 3.